
Απόφαση Συνεδρίου ΚΕΔΚΕ-ΤΕΔΚ Ν.Κυκλάδων-Δήμου Ερμούπολης 

 «Οι μεταφορές γραμμή ζωής για τα νησιά Η Τοπική Αυτοδιοίκηση πρωταγωνιστής για βιώσιμη λύση»
Το Συνέδριο που συνδιοργάνωσαν στη Σύρο στις 14-15 Απριλίου 2006 η ΚΕΔΚΕ, η ΤΕΔΚ Ν. Κυκλάδων και ο Δήμος Ερμούπολης, με την επιστημονική υποστήριξη του Ινστιτούτου Τοπικής Αυτοδιοίκησης, μετά την παρουσίαση της μελέτης «Οι μεταφορές στο νησιωτικό χώρο και ο ρόλος της Τοπικής Αυτοδιοίκησης» από την αρμόδια επιστημονική επιτροπή του Ι.Τ.Α. (η οποία απαρτίζεται από μέλη Δ.Ε.Π. των Πανεπιστημίων Πειραιώς και Αιγαίου) και μετά τις παρατηρήσεις και παρεμβάσεις των συνέδρων, αποφασίζει ότι:

· Εξουσιοδοτεί την ΚΕΔΚΕ και το Συμβούλιο Νησιωτικών Δήμων και Κοινοτήτων Ελλάδας να προωθήσουν άμεσα τη μελέτη (με βάση τις παραδοχές του Συνεδρίου) προς τους αρμόδιους εθνικούς και Κοινοτικούς φορείς και τους αρμόδιους κοινωνικούς φορείς ενημερώνοντας παράλληλα τους εκπροσώπους της νησιωτικής Αυτοδιοίκησης για τα αποτελέσματα αυτών των ενεργειών

Το Συνέδριο επισημαίνει ότι οι βασικές αρχές για την αντιμετώπιση του προβλήματος των μεταφορών στο νησιωτικό χώρο πρέπει να είναι:

I. Οι μεταφορές στο νησιωτικό χώρο αφορούν όλα τα μέσα μεταφοράς και επομένως πρέπει να ληφθούν μέτρα για την ανάπτυξη ενός ολοκληρωμένου συστήματος μεταφορών με το συντονισμό και διαφορετικών μέσων: πλοίων, αεροπλάνων, υδροπλάνων, ελικοπτέρων. Σε αυτό το πλαίσιο το Συνέδριο απαιτεί να συνεχιστεί το μεταφορικό έργο το οποίο προσφέρει η «Ολυμπιακή» στα νησιά με τη συνέχιση της λειτουργίας της ως εθνικού αερομεταφορέα.
II. Οι μεταφορές στο νησιωτικό χώρο πρέπει να διασφαλίζουν την απευθείας σύνδεση των νησιών τόσο με τα μεγάλα αστικά κέντρα (Πειραιάς, Θεσσαλονίκη, Πάτρα, Βόλος, Κρήτη) όσο και μεταξύ τους. Η σύνδεση αυτή δεν πρέπει να εγκλωβιστεί στη λογική της διάκρισης των νησιών σε κομβικά και μη.
III. Η Πολιτεία έχει την υποχρέωση να διασφαλίζει συνδέσεις με επαρκή συχνότητα, ασφάλεια, αξιοπιστία και ανεκτό οικονομικό αντίτιμο σε όλους τους πολίτες της χώρας, επομένως και στους κατοίκους των νησιών. Η πρόσβαση των πολιτών στις υπηρεσίες μεταφορών αποτελεί δημόσιο αγαθό και δικαίωμα που δεν μπορεί να υπακούει αποκλειστικά στη λογική της ανάλυσης κόστους – ωφέλειας.

IV. Οι μεταφορές αποτελούν για τα νησιά «επιταχυντή οικονομικής ανάπτυξης με κρίσιμες συνέπειες για την απασχόληση και την άρση του αποκλεισμού» καθώς η εξασφάλιση επαρκών και ποιοτικών μεταφορικών υπηρεσιών στα νησιά είναι ζωτικής σημασίας για την οικονομική και κοινωνική ανάπτυξη των νησιών.

V. Οι μεταφορές στα νησιά αποτελούν υπηρεσία Γενικού Οικονομικού Ενδιαφέροντος δεδομένου ότι διασφαλίζουν την κοινωνική, οικονομική, πολιτιστική αλλά και γεωγραφική συνοχή του εθνικού χώρου. Σε αυτή την βάση πρέπει να δομηθεί η σχέση με την Πολιτεία αλλά και με την Ευρωπαϊκή Ένωση με την εξασφάλιση «καθολικής υπηρεσίας», δηλαδή μίας ελάχιστης εγγυημένης υπηρεσίας δημοσίου συμφέροντος που θα παρέχεται σε κάθε χρήστη, ανεξάρτητα από τη γεωγραφική του θέση και σε προσιτή τιμή
VI. Η έννοια του δημόσιου αγαθού περιλαμβάνει την αρχή της οικονομικά προσιτής (μεταφορικής) υπηρεσίας για το σύνολο του νησιωτικού πληθυσμού. Όμως αυτή σήμερα δεν διασφαλίζεται ούτε στις βιώσιμες ούτε στις επιδοτούμενες γραμμές. Απαιτείται συνεπώς να προσδιορισθεί, να παρακολουθείται και να ελέγχεται συστηματικά.

VII. Για λόγους ισότητας των πολιτών, για την κάλυψη αντίστοιχης απόστασης από το Κέντρο, οι προσφερόμενες υπηρεσίες  θαλάσσιων μεταφορών πρέπει να συγκλίνουν με τις  υπηρεσίες των χερσαίων μεταφορών όσον αφορά στην οικονομική επιβάρυνση του χρήστη, στη  χρονική διάρκεια του ταξιδιού και στην προσφερόμενη ποιότητα, σε ένα πλαίσιο θεώρησης όπου ο νησιώτικος χώρος αποτελεί προέκταση του χερσαίου χώρου και όπου η χρέωση για την μεταφορά ανάμεσα σε ίσες αποστάσεις πρέπει να είναι δίκαιη.
Με στόχο την ενίσχυση της ενδοπεριφερειακής συνοχής, το Συνέδριο επισημαίνει πως για την ανάπτυξη ενός ολοκληρωμένου συστήματος νησιωτικών μεταφορών, απαιτείται: 
· οργάνωση ενός ενιαίου κέντρου λήψης αποφάσεων, με ισχυρή συμμετοχή της Τοπικής Αυτοδιοίκησης με αποκλειστική αρμοδιότητα να οργανώνει, σχεδιάζει, προγραμματίζει, συντονίζει,  εποπτεύει και ελέγχει τη διεξαγωγή του συγκοινωνιακού έργου όλων των μέσων μαζικής μεταφοράς, θαλάσσιων και αεροπορικών, στο νησιωτικό χώρο.

· σύσταση, με πρωτοβουλία του δημοσίου, ενός εξειδικευμένου οργανισμού παροχής ακτοπλοϊκών υπηρεσιών στις άγονες γραμμές, που θα χειρίζεται δημόσιους πόρους και μέσα, με στόχο την υλοποίηση του σχεδιασμού του κεντρικού φορέα

· δημιουργία ενός «Παρατηρητηρίου» που θα καταγράφει συστηματικά τα δεδομένα που σχετίζονται με το σύστημα μεταφορών, τις προσφερόμενες υπηρεσίες, τις ελλείψεις που παρατηρούνται και θα έχει γενικά την ευθύνη παρακολούθησης και αξιολόγησης των συνθηκών που επικρατούν στην αγορά των νησιωτικών μεταφορών και την προώθηση διορθωτικών δράσεων.

· διεκδίκηση από την Ευρωπαϊκή Ένωση της κάλυψης ενός μέρους του κόστους της επιδότησης των άγονων γραμμών αλλά και της κατασκευής «χτισίματος» πλοίων -με προτεραιότητα στα ελληνικά ναυπηγεία- καθώς η χώρα μας είναι η μοναδική στην Ευρώπη με τόσα πολλά νησιά που πρέπει να εξυπηρετηθούν με καθεστώς δημόσιας υπηρεσίας.
· να προβλεφθούν ειδικά προγράμματα για νησιωτικές περιοχές στα πλαίσια της επικείμενης αναθεώρησης των κανονισμών των Διαρθρωτικών Ταμείων, για τη περίοδο 2007-2013 και να αξιοποιηθούν υπερεθνικοί μηχανισμοί χρηματοδότησης και εγγυοδοσίας όπως το Ταμείο Συνοχής και η Ευρωπαϊκή Τράπεζα.
· Ιδιαίτερη βαρύτητα θα πρέπει να δοθεί στην ασφάλεια της ναυσιπλοΐας, στην παροχή ποιοτικών υπηρεσιών από τα μεταφορικά μέσα. Στο πλαίσιο αυτό θα πρέπει να διατηρηθεί το χρονικό όριο λειτουργίας των μεταφορικών μέσων που προβλέπεται σήμερα μέσα από την κείμενη εθνική αλλά και κοινοτική νομοθεσία. 
Το Συνέδριο αποφασίζει, αν δεν δοθούν άμεσα λύσεις στα χρονίζοντα προβλήματα που αντιμετωπίζουν τα νησιά, θα πρέπει οι τοπικές κοινωνίες να αντιδράσουν με κάθε νόμιμο μέσο ακόμη και με προσφυγή στα αρμόδια Κοινοτικά όργανα διασφαλίζοντας με τον τρόπο αυτό από την Πολιτεία το δικαίωμα του κάθε νησιώτη για ισότιμη παροχή υπηρεσιών.
Το Συνέδριο χαιρετίζει την πρόβλεψη του νέου Δημοτικού και Κοινοτικού Κώδικα για τη δυνατότητα χρηματοδότησης της Τοπικής Αυτοδιοίκησης για την προσφορά θαλάσσιου μεταφορικού έργου που δικαιώνει και αποκαθιστά το Δήμαρχο και τα Δημοτικό Συμβούλιο Τήλου για την πρωτοβουλία ζωής που πήραν για να επενδύσουν σε μεταφορικό μέσο (Καταμαράν) και να επιτύχουν τη συγκοινωνιακή σύνδεση του νησιού τους. Παράλληλα το Συνέδριο εκφράζει για μια ακόμη φορά τη συμπαράστασή του στη Δημοτική Αρχή Τήλου και ζητά, με νομοθετική ρύθμιση, την άμεση εξάλειψη κάθε καταλογισμού και ποινής.
Το Συνέδριο χαιρετίζει τη ρητή αναφορά του νέου Δημοτικού και Κοινοτικού Κώδικα -που δικαιώνει τους αγώνες της νησιωτικής Αυτοδιοίκησης-  στην εκμετάλλευση των χερσαίων ζωνών των λιμανιών, τη συντήρηση και την κατασκευή των λιμενικών έργων ως αποκλειστική αρμοδιότητα των ΟΤΑ. Το Συνέδριο απαιτεί την άμεση έκδοση των προβλεπόμενων από το νόμο Προεδρικών Διαταγμάτων για τη σύσταση και λειτουργία των Δημοτικών Λιμενικών Ταμείων σε όσους ΟΤΑ αυτό δεν έχει γίνει μέχρι σήμερα και ζητά την άμεση απεξάρτηση από το σφιχτό εναγκαλισμό του ΥΕΝ και του ΓΕΝ. Παράλληλα, η Τοπική Αυτοδιοίκηση της νησιωτικής Ελλάδας δέχεται το διάλογο για τη βελτίωση και λειτουργία των Λιμενικών Ταμείων χωρίς να εκχωρεί κανένα από τα σημερινά κεκτημένα που αναφέρονται στη σύσταση και λειτουργία των Δημοτικών Λιμενικών Ταμείων.
Το Συνέδριο εκφράζει τη συμπαράστασή του στα δίκαια αιτήματα των ναυτεργατών και θεωρεί ως μη θεμιτό το μέσο της πολιτικής επιστράτευσης.

Το Συνέδριο, αποδέχεται την πρόταση της ΤΕΔΚ Χίου για τη διοργάνωση εντός του Ιουνίου, μιας νέας συνάντησης σε συνεργασία με την ΚΕΔΚΕ και την ΕΝΑΕ, των νησιωτικών Εργατικών Κέντρων και των νησιωτικών Επιμελητηρίων για να αξιολογηθούν τα αποτελέσματα των ενεργειών του σημερινού Συνεδρίου και να αποφασιστούν οι περαιτέρω ενέργειες προώθησης των αιτημάτων των νησιωτών.
Σύρος, 15 Απριλίου 2006
